b'\n_START_ARTICLE_\nHeikki R\xc3\xa4is\xc3\xa4nen\n_START_PARAGRAPH_\nHeikki Martti R\xc3\xa4is\xc3\xa4nen (10. joulukuuta 1941 Helsinki \xe2\x80\x93 30. joulukuuta 2015 Helsinki) oli suomalainen teologian tohtori, joka toimi vuosina 1975\xe2\x80\x932006 Helsingin yliopiston teologisen tiedekunnan Uuden testamentin eksegetiikan professorina. Lis\xc3\xa4ksi R\xc3\xa4is\xc3\xa4nen toimi Suomen Akatemian tutkijaprofessorina 1984\xe2\x80\x931994 ja akatemiaprofessorina 2001\xe2\x80\x932006.\n_START_SECTION_\nHenkil\xc3\xb6\n_START_PARAGRAPH_\nR\xc3\xa4is\xc3\xa4nen oli yksi kansainv\xc3\xa4lisesti arvostetuimmista suomalaisista Uuden testamentin tutkijoista. H\xc3\xa4n toimi vierailevana tutkijana Harvardissa, Cambridgess\xc3\xa4 ja T\xc3\xbcbingeniss\xc3\xa4, h\xc3\xa4n oli Edinburghin yliopiston (1990) ja Uppsalan yliopiston (2002) kunniatohtori, h\xc3\xa4n sai Suomen kulttuurirahaston tunnustuspalkinnon 2005 ja Ruotsin tiedeakatemian Gad Rausing -palkinnon 2006, ja h\xc3\xa4nen omasta tuotannostaan on tehty ainakin kaksi ulkomaista v\xc3\xa4it\xc3\xb6skirjaa._NEWLINE_R\xc3\xa4is\xc3\xa4sen laaja-alaiseen tuotantoon kuuluu monografioita ja artikkeleita erityisesti evankeliumitutkimuksen, Paavali-tutkimuksen sek\xc3\xa4 varhaiskristillisen uskonnon historian alueilla. Varsinaisen tieteellisen tuotannon lis\xc3\xa4ksi R\xc3\xa4is\xc3\xa4nen kirjoitti useita raamatuntutkimuksen kysymyksenasetteluja kansantajuisesti esittelevi\xc3\xa4 teoksia ja osallistunut aktiivisesti aihepiirist\xc3\xa4 k\xc3\xa4yt\xc3\xa4v\xc3\xa4\xc3\xa4n julkiseen keskusteluun. H\xc3\xa4n ansioitui my\xc3\xb6s Koraanin kriittisen tutkimuksen edell\xc3\xa4k\xc3\xa4vij\xc3\xa4n\xc3\xa4 ja uskontodialogin puolestapuhujana._NEWLINE_R\xc3\xa4is\xc3\xa4nen oli Vartija-lehden p\xc3\xa4\xc3\xa4toimittajana 1989\xe2\x80\x932000. H\xc3\xa4n lanseerasi lehdess\xc3\xa4 k\xc3\xa4sitteen \xe2\x80\x9dkulttuurikristitty\xe2\x80\x9d kuvaamaan kaltaistaan ihmist\xc3\xa4, joka tiedostaa omien juuriensa olevan kristinuskossa ja suhtautuu siihen my\xc3\xb6nteisesti, vaikkei uskokaan moniin sen sis\xc3\xa4lt\xc3\xa4miin asioihin. Viimeisess\xc3\xa4 haastattelussaan h\xc3\xa4n m\xc3\xa4\xc3\xa4ritteli olevansa agnostikko. Kirjassaan Uuteen uskoon (1993) R\xc3\xa4is\xc3\xa4nen per\xc3\xa4\xc3\xa4nkuulutti raamatuntulkintaan fair play -henke\xc3\xa4 ja suvaitsevaisuutta. H\xc3\xa4nen mukaansa jokainen tulkinta merkitsee v\xc3\xa4ist\xc3\xa4m\xc3\xa4tt\xc3\xa4 valikoivuutta; avainkysymys kuuluu, miss\xc3\xa4 m\xc3\xa4\xc3\xa4rin tulkitsija on tietoinen omasta tavastaan valikoida tiettyj\xc3\xa4 elementtej\xc3\xa4 oman tulkintamallinsa perusteisiin._NEWLINE_R\xc3\xa4is\xc3\xa4sen johtama Helsingin yliopiston ja \xc3\x85bo Akademin eksegeeteist\xc3\xa4 koostuva tutkimusryhm\xc3\xa4 oli yksi Suomen Akatemian huippuyksik\xc3\xb6ist\xc3\xa4 vuosina 1995\xe2\x80\x932005. Tutkimusprojektin yleisaiheena on varhaisen juutalaisen ja kristillisen ideologian muotoutuminen. Ty\xc3\xb6toverit kuvailivat h\xc3\xa4nt\xc3\xa4 l\xc3\xa4mminhenkiseksi mutta vaativaksi opettajaksi, jonka vaikutus Suomen evankelis-luterilaiseen kirkkoon oli suuri. Helsinkil\xc3\xa4inen Ressun lukio nimesi R\xc3\xa4is\xc3\xa4sen vuoden Ressuksi vuonna 2013._NEWLINE_Professori R\xc3\xa4is\xc3\xa4nen oli Academia Europ\xc3\xa6an j\xc3\xa4sen vuodesta 2004 kuolemaansa saakka._NEWLINE_Heikki R\xc3\xa4is\xc3\xa4nen kuoli Terhokodissa Helsingiss\xc3\xa4 30. joulukuuta 2015. R\xc3\xa4is\xc3\xa4nen oli Suomen evankelis-luterilaisen kirkon pappi kuolemaansa asti.\n_START_SECTION_\nKritiikki\n_START_PARAGRAPH_\nR\xc3\xa4is\xc3\xa4nen sai usein osakseen vastustusta etenkin niin sanottua konservatiivista raamatuntulkintaa edustavilta tahoilta. H\xc3\xa4n her\xc3\xa4tti 1970-luvun alussa huomiota kyseenalaistamalla perinteiseen raamatuntulkintaan kuuluvia k\xc3\xa4sityksi\xc3\xa4 monista kristinuskon opeista, kuten Jeesuksen neitseest\xc3\xa4syntymisest\xc3\xa4, Uuden testamentin ihmekertomusten historiallisesta paikkansapit\xc3\xa4vyydest\xc3\xa4, Jeesuksen yl\xc3\xb6snousemuksesta ja toisesta tulemisesta. Runsaasti keskustelua her\xc3\xa4tti aikoinaan my\xc3\xb6s R\xc3\xa4is\xc3\xa4sen tutkimus Paul and the Law (1983), jossa h\xc3\xa4n tarkasteli apostoli Paavalin suhtautumista Mooseksen lakiin. R\xc3\xa4is\xc3\xa4sen edustama linja her\xc3\xa4tti erimielisyyksi\xc3\xa4 my\xc3\xb6s tutkijoiden parissa.'